Victoria Holt

Victoria Holt, oik. Eleanor Alice Burford Hibbert myös salanimet Philippa Carr, Jean Plaidy (1. syyskuuta 1906 tai n. 1910, Canning Town, Newham, Kensington, Lontoo, Yhdistynyt kuningaskunta – 18. tammikuuta 1993 risteilyalus Sea Princess, Ateenan ja Port Saidin (Egypti) välillä) oli brittiläinen kirjailija. Hän aloitti kirjailijanuransa vuonna 1941 ja ehti julkaista eri kirjailijanimillä yli kaksisataa teosta. Kirjoja on myyty yhteensä yli sata miljoonaa kappaletta.

 Perhe ja koulutus 
Hänen isänsä oli satamatyöläinen Joseph Burford, jolta hän peri innon lukemiseen. Terveysongelmien vuoksi hän kävi koulua kotona. Hän kiinnostui historiasta vieraillessaan Hampton Courtin palatsissa teini-ikäisenä. Hän kävi 16-vuotiaasta lähtien kauppakoulua, jossa hän opiskeli pikakirjoitusta, konekirjoitusta ja kieliä. Hän työskenteli jalokivikauppiaan liikkeessä, jossa hän punnitsi jalokiviä ja kirjoitti koneella, sekä toimi tulkkina kahvilassa ranskan- ja saksankielisille turisteille.

 Avioliitto 
Victoria Burford meni noin 20-vuotiaana naimisiin nahkatukkukauppias George Percival Hibbertin kanssa, joka oli parikymmentä vuotta häntä vanhempi ja joka rakasti kirjoja ja lukemista. Toisen maailmansodan aikana he asuivat pienessä mökissä Cornwallissa, josta oli näköala Plaidy Beach -nimiselle lahdelle. Tästä sai lähtönsä yksi hänen salanimistään, Jean Plaidy. Avioliitosta ei syntynyt lapsia, mutta aviomiehen ensimmäisen liiton lapset tulivat Eleanor Hibbertille läheisiksi. Aviomies kuoli 1960-luvulla.

 Kirjailijan ura 
Avioliiton solmimisen jälkeen Eleanor Hibbert sai tarvitsemansa taloudellisen riippumattomuuden aloittaakseen päätoimisen kirjoittamisen. Lontoon historialliset monumentit ja kuninkaalliset antoivat aiheita hänen romaaneilleen. Häneen vaikuttivat myös vierailut englantilaisissa kartanoissa ja historiallisissa kodeissa sekä niiden arkkitehtuuri.

Eleanor Hibbertiin vaikuttivat klassikot, kuten Dickens ja Brontën sisarukset. Hän aloitti kirjoittamalla 1 000 sanan novelleja eri nimillä Evening Standard iltapäivälehteen. Hiottuaan taitojaan hän siirtyi täysimittaiseen kaunokirjallisuuteen. Hänen ensimmäinen Jean Plaidy -nimellä kirjoitettu rakkkausromaaninsa Beyond the Blue Mountains (1947), hylkäsivät useat kustantajat liian pitkänä, mutta lopulta Robert Hale kustantamo ymmärsi sen arvon ja julkaisi sen. 

Hän oli tuottelias kirjailija, joka kirjoitti noin 5 000 sanaa päivässä ja julkaisi useita kirjoja vuodessa eri kirjallisuusgenreissä eri salanimillä: Jean Plaidy salanimellä Euroopan kuninkaallisten historiasta Catherine de' Medicistä, Kaarle II:sta, Katariina Aragonialaisesta, Marie Antoinettesta ja Lucrezia Borgiasta sekä Espanjan inkvisition historiasta kertovia romaaneja ja Victoria Holt salanimellä 1800-luvun lopulle sijoittuvia goottilaisia romaaneja. Kustantaja William Collins ehdotti hänelle tehtäväksi Philippa Carr salanimellä monisukupolvista perhesaagaa, vuodesta 1972 lähtien julkaistua, 18-osaiseksi ehtinyttä Daughters of England -sarjaa, joka kuvasi reformaation ja toisen maailmansodan välistä aikakautta 1600-luvulta 1940-luvulle, sen mullistavia tapahtumia ja sitä miten ne vaikuttuvat ihmisten elämään, nähtynä yläluokan naisen silmin.

Hän kirjoitti myös kevyitä romanttisia romaaneja, rikosromaaneja, murhamysteerejä ja jännitysromaaneja salanimillä Eleanor Burford, Elbur Ford, Kathleen Kellow, Anna Percival ja Ellalice Tate. Hän kirjoitti myös tietokirjallisuutta ja lastenkirjoja sekä kuvasi teoksissaan erityisesti itsenäisiä naisia, jotka taistelivat vapautensa puolesta. Hänen kirjoitustyylissään oli tarpeeksi pontta, jotta kriitikot suhtautuivat siihen siihen kohteliaan suopeasti, mutta lukeva yleisö palvoi häntä. Tämä ei kuitenkaan riittänyt hänelle; hän kirjoitti myös lähteisiin perustuen rikostapauksista ja aloitti sen jälkeen laajojen romaanisarjojen kirjoittamisen Englannin historiasta kronologisessa järjestyksessä, joka käsitteli normanniaikaa, Plantagenetien, Tudorien, Stuartien, yrjöjen aikakautta ja viktoriaanista aikakautta.

Vuonna 1989 Romance Writers of America myönsi hänelle Golden Treasure -palkinnon tunnustuksena hänen panoksestaan ​​romanttisen kirjallisuuden genreen. Kuolemaansa mennessä hän oli kirjoittanut yli 200 kirjaa, joita myytiin yli 100 miljoonaa kappaletta ja jotka oli käännetty 20 kielelle. Hän on edelleen laajalti lainattu kirjailija Britannian kirjastoissa.

Suomessa Hibbert on tunnettu ja rakastettu ennen kaikkea Victoria Holtina; kaikki vuodesta 1960 lähtien ilmestyneet 32 Holtin romaania on suomennettu ja julkaistu useina painoksina. Syksyllä 1993 ilmestynyt romaani Seitsemän linnun taika oli viidentenä Mitä Suomi lukee -listalla. Philippa Carr nimellä julkaistusta Daughters of England -sarjasta on suomennettu kolme teosta vuoteen 1993 mennessä. Vuoteen 1999 mennessä sarjan teoksista oli suomennettu kymmenen.

 Henkilö 
Eleanor Hibbert teki elämänsä aikana yli 60 valtameriristeilyä joka talvi, jotka kestivät 2-3 kuukautta ja joille hän otti aina kirjoituskoneensa mukaan ja työskenteli hytissään. Hän työskenteli joka aamu ja vastasi henkilökohtaisesti lukemattomiin fanikirjeisiin. Hän harrasti Englannin historiaa ja kirjallisuutta, oopperaa ja Shakespearea, shakkia ja tietovisoja. Heikkenevä näkö vaivasi häntä viimeisinä vuosina, mutta hän nautti suuresti kunnan äänikirjapalvelusta, ja voi sitä kustantajaa, joka uskalsi lyhentää kirjailijoitten teoksia. Eleanor Hibbert ei hyväksynyt lyhennettyjä versioita omista teoksistaankaan.

Eleanor Hibbert kuoli sydänkohtaukseen 86-vuotiaana merellä risteilyalus Sea Princessillä Ateenan ja Port Saidin välillä tammikuussa 1993.

Teokset
Victoria Holt nimellä suomennetut teokset
 Mellynin valtiatar, 1961, 4. painos 1962, uusintapainos 1987 (Mistress of Mellyn, 1960). Suomennos Lea Karvonen, Tammi.
 Varjoja nummella, 1962, uusintapainos 1989, 5. painos 1995, 6. painos 1998 (Kirland Revels, 1962). Suomennos Lea Karvonen, Tammi.
 Kalliolinnan morsian, 1963, 3. painos 1989, 4. painos 1990 (Bride of Pendorric, 1963). Suomennos Niilo Lehtonen, Tammi.
 Seitsemäs neitsyt, 1965, uusintapainos 1986 (The Legend of the Seventh Virgin, 1965). Suomennos Marja Heinonen, Tammi.
 Aamu varjojen linnassa, 1966, uusintapainos 1988 (Menfreya in the Morning, 1966). Suomennos Sirkka Väyrynen, Tammi.
 Linnan kuningas, 1967, uusintapainos 1987, 1989 (The King of the Castle, 1967). Suomennos Saara Puranen, Tammi.
 Kuningattaren tunnustus, 1968, 2. painos 1998 (The Queen's Confession: The Story of Marie-Antoinette, 1968). Suomennos Irmeli Järnefelt, Tammi.
 Pimeä enkeli, 1969 (The Shivering Sands, 1969). Suomennos Laura Tala, Tammi.
 Myöhään tulee kevät, 1970, uusintapainos 1989 (The Secret Woman, 1970). Suomennos Matti Kannosto, Tammi.
 Riikinkukon huuto, 1971 (Shadow of the Lynx, 1971). Suomennos Matti Kannosto, Tammi.
 Seitsemännen kuun juhla, 1972, uusintapainos 1987, 4. painos 1997 (On the Night of the Seventh Moon, 1972). Suomennos Irmeli Järnefelt, Tammi.
 Kuninkaiden kirous, 1973 (The Curse of the Kings, 1973). Suomennos Hilkka Pekkanen, Tammi.
 Tuhannen lyhdyn talo, 1975, 3. painos 1990, 4. painos 1994, 5. painos 1997 (The House of a Thousand Lanterns, 1974).  Suomennos Irmeli Järnefelt, Tammi.
 Kaukaisen saaren valtias, 1976, 4. painos 1995 (Lord of the Far Island, 1975). Suomennos Meri Utrio, Tammi.
 Riikinkukkolinna, 1977, 2. painos 1995 (The Pride of the Peacock, 1976). Suomennos Inkeri Pitkänen, Tammi.
 Paholaisratsastaja, 1978, 2. painos 1995 (The Devil on Horseback, 1977). Suomennos Marjatta Soinio, Tammi.
 Kuningattaren varjossa, 1979 (My Enemy the Queen, 1978). Suomennos Kaija Kauppi, Tammi.
 Kohtalokas helminauha, 1980, uusintapainos 1987, 6. painos 1998 (The Spring of the Tiger, 1979). Suomennos Kaarina Sonck, Tammi.
 Paholaisen suudelma, 1981, uusintapainos 1989, 1995 (The Mask of Enchantress, 1980). Suomennos Kaarina Ripatti, Tammi.
 Kolme morsianta, 1982 (The Judas Kiss, 1981). Suomennos Leena Tuura, Tammi.
 Paholaisrakastaja, 1983, 2. painos 1983, 3.-6. painos 1984, uusintapainos 1995 (The Demon Lover, 1982). Suomennos Marjatta Soinio, Tammi.
 Täysikuun metsästäjä, 1984, 2.-3. painos 1984, 4.-5. painos 1985 (The Time of the Hunter's Moon, 1983). Suomennos Anja Leppänen, Tammi.
 Kohtalon naamiohuvit, 1985, 2. painos 1986, uusintapainos 1990 (The Landower Legacy, 1984). Suomennos Liisa Tahvanainen, Tammi.
 Unelma paratiisisaaresta, 1986, uusintapainos 1990 (The Road to Paradise Island, 1985). Suomennos Liisa Tahvanainen, Tammi.
 Kohtalokas kutsumus, 1987 (Secret for a Nightingale, 1986). Suomennos Liisa Tahvanainen, Tammi.
 Silkinsuloinen kosto, 1988 (Silk Vendetta, 1987). Suomennos Liisa Tahvanainen, Tammi.
 Riikinkukkoviuhka, 1989, 2. p. 1990 (The India Fan, 1988). Suomennos Liisa Tahvanainen, Tammi.
 Rosetta, unelmien vanki, 1990 (The Captive, 1989). Suomennos Liisa Tahvanainen, Tammi, Suuri suomalainen kirjakerho.
 Salaisuuksien verkossa, 1990 (Snare of Serpents, 1990). Suomennos Anna-Liisa Laine, Tammi.
 Petoksen naamio, 1991, 2. painos 1991 (Daughter of Deceit, 1991). Suomennos Liisa Tahvanainen, Tammi.
 Seitsemän linnun taika, 1992, 2. painos 1992 (Seven for a Secret, 1992). Suomennos Sinikka Buckley, Tammi.
 Opaalien kirous, 1993, 2. painos 1994 (The Black Opal, 1993). Suomennos Virpi Vainikainen, Tammi.

 Philippa Carr nimellä suomennetut teokset 

 Pyhän Brunon ihme, 1974 (The Miracle at St Bruno's, 1972). Suomennos Jouko Linturi, Tammi. 
 Petollinen rakastaja, 1990 (The Changeling, 1989). Suomennos Sirkka Suomi-Aulanko, Tammi.
 Musta joutsen, 1993 (The Black Swan, 1990). Suomennos Marja Helanen-Ahtola, Tammi.
 Valloittajan paluu, 1994 (The Return of the Gypsy, 1985). Suomennos Liisa Tahvanainen, Tammi.
 Kätketty salaisuus, 1995 (A Time for Silence, 1991). Suomenno Sinikka Mäkinen, Tammi.
 Sydämen valinta, 1995 (Voices in a Haunted Room, 1984). Suomennos Pirkko Talvio-Jaatinen, Tammi.
 Juhannustulien taika, 1996 (Midsummer's Eve, 1986). Suomennos Liisa Tahvanainen, Tammi.

 Salaisuuksien lampi, 1997 (The Pool of St Branok, 1987). Suomennos Salme Saukko, Tammi.
 Kohtalonyhteys, 1998 (The Gossamer Cord, 1992). Suomennos Sinikka Buckley, Tammi.
 Kerran taas kohdataan, 1999 (We'll Meet Again, 1993). Suomennos Liisa Tahvanainen, Tammi.

 Aiheesta lisää 

 Sjöblom, Simo: Victoria Holt -bibliografia 1961–1999, Seaflower 2000.
 Järvinen, Talvikki: The Victorian Governess : the romantic heroine in Victoria Holt's production vs. the social necessity in Victorian England. Progradu opinnäytetyö, Tampereen yliopisto, filologian laitos I, englantilainen filologia 1998.
 Nummelin, Juri & Halme, Jukka & Polvinen, Sari: Historiallisen romaanin taitajia I & II. BTJ Kustannus, Helsinki 2009, 2011.

 Lähteet 

Luokka:Brittiläiset kirjailijat
Luokka:Goottilaisten romaanien kirjoittajat
Luokka:Historiallisten romaanien kirjoittajat
Luokka:Vuonna 1906 syntyneet
Luokka:Vuonna 1993 kuolleet
Luokka:Rakkausromaanien kirjoittajat
Luokka:Englantilaiset kirjailijat